Zuma dié Kersfees steeds tuisOudpres. Jacob Zuma. (Foto: Emmanuel Croset/AFP) Regter Elias Matojane het kort gelede oudpres. Jacob Zuma se aansoek om verlof tot appèl teen ŉ uitspraak dat hy moet teruggaan tronk toe, in die Pretoriase hooggeregshof toegestaan. “Weens sy siekte en gevorderde ouderdom verdien hy medelye, empatie en deernis wat die grondslag van ubuntu is. Na my mening kan ŉ ander hof dit oorweeg en tot ŉ ander bevinding kom. Aansoek om verlof tot appèl na die appèlhof word dus toegestaan,” het Motjane bevind. Dieselfde hof het Woensdag beslis dat Zuma se vrylating op mediese parool onreëlmatig was en het dié besluit ter syde gestel. Die hof het voorts beveel dat Zuma moet teruggaan tronk toe om die res van sy 15 maande tronkstraf – wat die Konstitusionele Hof hom vroeër vir minagting opgelê – uit te dien. Zuma het kort daarna sy aansoek om verlof tot appèl teen dié bevinding ingedien. Maribolla Simon Mphahlele SC, namens die departement van korrektiewe dienste (DKD), het vandag aangevoer dat Zuma nie mediese parool aan homself toegestaan het nie en nie gestraf moet word indien die besluit onreëlmatig was nie. Die DA het op sy beurt toegegee Zuma is bes moontlik nie baie gesond nie, maar Ismail Jamie SC, namens die party, het aangevoer die oudpresident is steeds anders as gewone gevangenes behandel, moontlik op grond van die posisie wat hy voorheen beklee het. Hy het aangevoer daar is geen wetlike grondslag waarop die regter die aansoek om teen die bevinding te appelleer, kan toestaan nie. FJ Labuschagne SC, namens die burgerregtegroep AfriForum wat ook die aansoek teengestaan het, het ook aan die regter gesê Zuma en die DKD se aansoek het geen billike kans op sukses nie. Die regter het egter beslis ŉ ander hof kan tot die gevolgtrekking kom dat Zuma wel “sy vonnis uitdien, hoewel dit buite die tronk is”. Matojane het ook beslis ŉ ander hof kan verskil met sy uitspraak dat die tydperk wat Zuma reeds op mediese parool was nie in berekening gebring mag word nie.